Pėsčiųjų ir dviratininkų mygtukai Vilniaus mieste yra sensoriniai, t. y. užtenka priliesti delnu mygtuką ir jo viršutinėje dalyje užsidega užrašas „Laukite“. Naujai projektuojamose ar rekonstruojamose sankryžose ir pėsčiųjų perėjose montuojami pėsčiųjų mygtukai, pritaikyti silpnaregiams. Jie turi ant mygtuko korpuso esančią iškilią krypties rodyklę ir papildomo garsinio signalo skleidimo esant raudonam šviesoforo signalui skleidimo funkciją. Jei įrengiamas sensorinis silpnaregiams pritaikytas mygtukas, jis turi mygtuko paspaudimo patvirtinimo funkciją (garso signalas ar vibracija). Visiškai nėra svarbu, kiek kartų Jūs paspausite pėsčiųjų ar dviratininkų mygtuką. Užtenka vieno paspaudimo, kad sankryžos valdiklis sureaguotų į Jūsų užklausą. Nuo paspaudimų skaičiaus nepriklauso, anksčiau ar vėliau įsijungs žaliojo šviesoforo signalas pėstiesiems ar dviračiams; Po mygtuko paspaudimo žaliojo šviesoforo signalo laukimo laikas skirtingose sankryžose yra skirtingas: jei netoli sankryžos (pėsčiųjų perėjos), kurią bandoma pereiti ar pravažiuoti dviračiu, yra viena ar kelios sankryžos, tai darbo režimai tarp šalia esančių sankryžų bus sinchronizuoti ir transporto srautas per šalia esančias sankryžas leidžiamas koordinuotai. Toks eismo valdymo metodas vadinamas sankryžos daliniu adaptyvumu. Todėl pėsčiasis ar dviratininkas, paspaudęs mygtuką, gaus leidimą pereiti/pervažiuoti gatvę tik tam tikru, iš anksto nustatytu laiku. Sankryžą ar pėsčiųjų perėją valdant visiškai adaptyviai, pėsčiojo ar dviratininko laukimo laikas gerokai sutrumpėja ir žalias signalas gali užsidegti beveik iškarto po mygtuko paspaudimo. Toks eismo valdymo metodas įmanomas pavienėse sankryžose ar pėsčiųjų perėjose, kur šviesoforų postų darbo režimai nėra sinchronizuojami tarpusavyje. Svarbu: jei šviesoforais reguliuojamoje sankryžoje ar pėsčiųjų perėjoje yra pėsčiųjų ar dviračių mygtukai, jie veikia ir yra reikalingi tinkamam eismo reguliavimui – būtinai juos paspauskime, jei norime, kad mums užsidegtų žalias signalas. Nepaspaudus mygtuko, priklausomai nuo eismo reguliavimo šviesoforų poste, žalias signalas gali arba visai neužsidegti, arba jo laukimas gali būti net dvigubai ilgesnis, arba žalias signalas pėsčiajam pereiti gatvę gali būti sutrumpinamas ir yra rizika, kad nespėsime pereiti gatvės per fazę.